**О Б Р А З Л О Ж Е Њ Е**

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење Закона о изменама и допунама Закона о средњем образовању и васпитању садржан је у одредби члана 97. тачка 10. Устава Републике Србије, према коме Република Србија уређује и обезбеђује, између осталог, систем у области образовања.

**II. РАЗЛОЗИ ЗА ДОНОШЕЊЕ ЗАКОНА**

Закон о изменама и допунама Закона о средњем образовању и васпитању (у даљем тексту: Закон), који је ступио на снагу осмог дана од дана објављивања у „Службеном гласнику Републике Србије”, односно 24. јануара 2020. године, допринео је унапређивању примене појединих законских решења у циљу обезбеђивања и унапређивања квалитета, доступности и праведности средњег образовања и васпитања.

Закон о изменама и допунама Закона о средњем образовању и васпитању требало би да буде усвојен на Влади и у Скупштини РС најкасније до априла ове године, по редовној процедури.

Овим изменама требало би да буду обухваћене одредбе које се односе на рокове полагањазавршног испита за ученике који завршавају средње образовање и васпитање у трогодишњем трајању, матурског испита за ученике који завршавају средње образовање и васпитање у четворогодишњем трајању, завршног испита средњег стручног образовања и васпитања и стручне, уметничке и опште матуре (измене које се односе на одредбе самосталног члана 8. Закона о изменама и допунама Закона о средњем образовању и васпитању („Службени гласник РС”, број 6/20)).

Уз одредбе о полагању матуре и завршног испита, одређене измене неопходне су у члановима Закона о средњем образовању којима су прописане евиденције које води средња школа и подаци који су део тих евиденција, као и одредбе којима је прописано које податке доставља основна школа приликом уписа ученика у средњу школу. Измене су потребне у сврху усклађивања Закона о средњем образовању и васпитању са одредбама ЗОСОВ-а којима су прописани регистри и подаци које воде установе из области образовања, а у складу са увођењем портала Моја средња школа.

У Закон о изменама и допунама Закона о средњем образовању и васпитању треба увести норму која прописује и могућност реализације наставе страних језика у комбинованим групама у којој су ученици из различитих разреда као и ученици који стичу образовање на различитим језицима. На овај начин би се, у изузетним случајевима, стекла законска могућност да се формира група за страни језик и када је број ученика мали. Предложена измена је у складу са методичким принципима наставе страних језика.

Такође, извршиће се усклађивање са чланом 177. став 1. тачка 2) Закона о основама система образовања и васпитања („Службени гласник РС”, бр. 88/17, 27/18 – др. закон, 10/19 и 6/20) којим су прописани подаци о евиденцијима које се уносе у регистре.

Податак о националној припадности, основне школе достављају Министарству у поступку уписа ученика у средњу школу, у случају када поједине групе или лица остварују упис у средњу школу под повољнијим условима ради постизања пуне равноправности у стицању образовања, у складу са чланом 36а Закона о средњем образовању и васпитању. Податак о индивидуалном образовном плану основне школе достављају Министарству у поступку уписа ученика у средњу школу, како би се омогућио упис у средњу школу и наставак школовања тим ученицима у складу са њиховим потребама и могућностима. Податке о положеном пријемном испиту за упис у школе за које је прописан положен пријемни испит за проверу изузетних склоности и способности Министарству достављају средње школе у којима се полажу пријемни испити.

Такође, изменама и допунама Закона о средњем образовању и васпитању врши се усклађивање са Законом о заштити података о личности.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА**

**И ПОЈЕДИНАЧНИХ РЕШЕЊА**

**Чланом 1. Предлога закона** извршена је измена у члану 36. став 4. Закона на тај начин што се после речи: „односно другог законског заступника ученика,”, додају речи: „националну припадност (изјашњавање о националној припадности није обавезно), индивидуални образовни план,”. У новом ставу 5. прописује се да у поступку уписа ученика у школе за које је прописано полагање пријемног испита којим се проверавају изузетне склоности и способности, средње школе у којима се полажу пријемни испити достављају Министарству следеће податке: име и презиме ученика, име једног родитеља, односно другог законског заступника ученика, основна школа у којој је ученик завршио осми разредодносно основна школа коју похађа ученик који није завршио основно образовање и васпитање ако уписује средњу музичку или средњу балетску школу и управни округ коме та школа припада, врста пријемног испита који је ученик положио, број бодова на пријемном испиту (збирно и појединачно, уколико се пријемни испит састоји из више делова), језик на коме је кандидат положио пријемни испит (језик на коме је завршио основно образовање и васпитање или други језик).

Досадашњи став 5. који постаје став 6. мења се тако што се прописује да ученици могу да изврше увид у базу из члана 36б став 2. путем портала посвећеног упису у средњу школу, чији садржај ажурира Министарство, уносом своје идентификационе шифре. Такође, после става 9. додаје се став 10. којим се прописује да се подаци из ст. 4. и 5. прикупљају из евиденција које основна школа води у складу са Законом и овим законом. Средња школа прикупља резултате пријемног испита у складу са подзаконским актом којим се уређује поступак уписа у средњу школу.

Досадашњи ст. 5-8. постају ст. 6-9.

**Чланом 2. Предлога закона** после члана 36а додаје се члан 36б којим је прописано да се обрада података из члана 36. ст. 4. и 5. врши у циљу остваривања права на образовање и васпитање, односно за сврху спровођења завршног испита на крају основног образовања и васпитања и поступка уписа ученика у средњу школу и уноса потребних података у одговарајуће регистре у оквиру Јединственог информационог система просвете, уз обезбеђивање заштите података о личности. Обрада података врши се електронски, у оквиру базе података коју успоставља и којом управља Министарство. Ближе услове и начин одржавања и администрирања базе података из става 2. овог члана, затим обраде, уноса и ажурирања података који се у базу података уносе, прописује министар. Приликом обраде података руковалац је у обавези да поштује правила о сразмерности обраде у односу на циљ који се намерава остварити.Подаци који су предмет обраде чувају се пет година.

**Чланом 3.** **Предлога закона** извршена је измена члана 39. став 3. Закона. Oмогућавање наставе страног језика у школи у којој је ученик уписан током школске године утицаће на већи квалитет ученичких постигнућа. Уколико нема редовне наставе у току школске године, ученици на крају године полажу разредни испит, чиме им се повећавају њихове обавезе. Формирањем група за изучавање страног језика из два или више различитих разреда која има најмање 15 ученика, односно комбиноване групе на нивоу два или више различитих разреда која има најмање 12 ученика у одељењима за ученике са посебним способностима за филолошке науке, уз сагласност министра омогућава се редовна настава. Овај проблем формирања одељења за изучавање страних језика је нарочито присутан у гимназијама у којима поред општих типова и смерова постоји и одељење за ученике са посебним способностима за филолошке науке. Планови ових одељења су различити и не могу се формирати групе из тих одељења.

**Чланом 4. Предлога закона** извршена је допуна члана 70. тако што су додати ст. 9-11. Закона. У поступку полагања испита којим се завршава одређени ниво, односно врста образовања (општа матура, стручна и уметничка матура, завршни испит средњег стручног образовања и васпитања), школа доставља Министарству следеће податке: лични подаци о ученику из чл. 2. и 3. овог члана, управни округ коме припада школа коју је ученик завршио, смер гимназије, односно образовни профил који је ученик завршио, матерњи језик, језик на коме је завршио средње образовање и васпитање, индивидуални образовни план, оцене ученика за сваки завршен разред (просек оцена, појединачне оцене и број бодова за сваки завршени разред), број бодова на испиту (збирно и појединачно по испиту), укупан број бодова из средњег образовања и васпитања, да ли је ученик добитник Вукове награде, освојене награде на такмичењима (збирно и појединачно по сваком такмичењу). Податке из става 9. овог члана школа доставља Министарству почев од школске године од које ће се у школи полагати завршни испит средњег стручног образовања и васпитања, стручна, уметничка и општа матура.Подаци из става 9. прикупљају се из евиденција које средња школа води у складу са Законом и овим законом.

**Чланом 5. Предлога закона** после члана 70. додаје се члан 70а којим је прописано да се обрада података из члана 70. став 9. врши у циљу остваривања права на образовање и васпитање, односно за сврху спровођења државне матуре и поступка уписа ученика у високошколске установе и уноса потребних података у одговарајуће регистре у оквиру Јединственог информационог система просвете, уз обезбеђивање заштите података о личности. Обрада података врши се електронски, у оквиру базе података коју успоставља и којом управља Министарство. Ближе услове и начин одржавања и администрирања базе података из става 2. овог члана, затим обраде, уноса и ажурирања података који се у базу података уносе, прописује министар. Приликом обраде података руковалац је у обавези да поштује правила о сразмерности обраде у односу на циљ који се намерава остварити.Подаци који су предмет обраде чувају се пет година.

**Чланом 6. Предлога закона** брише се члан 8. Закона о изменама и допунама Закона о средњем образовању и васпитању („Службени гласник РС”, број 6/20).

Чланом 7. Предлога закона прописани су рокови који се односе на полагање завршног испита за ученике који завршавају средње образовање и васпитање у трогодишњем трајању - 2021/2022, матурског испита за ученике који завршавају средње образовање и васпитање у четворогодишњем трајању - 2022/2023, завршног испита средњег стручнога образовања и васпитања - 2022/2023. и стручне, уметничке и опште матуре са -2023/2024. годину.

Чланом 8. Предлога закона прописано је да ће се подзаконски акти за спровођење овог закона донети у року од две године од дана ступања на снагу овог закона и да ће се до доношења прописа из става 1. овог члана примењивати прописи који су важили до дана ступања на снагу овог закона, ако нису у супротности са овим законом.

**Чланом 9. Предлога закона** прописано је ступање на снагу овог закона осмог дана од дана објављивања у „Службеном гласнику Републике Србије”.

**IV. ПРОЦЕНА ФИНАНСИЈСКИХ СРЕДСТАВА**

**ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона нису потребна средства у буџету Републике Србије.